Ľuboš Micheľ

Mgr. Ľuboš Micheľ (* 16. máj 1968, Stropkov) je bývalý slovenský futbalový rozhodca a bývalý poslanec Národnej rady Slovenskej republiky. Rozhodcovskú kariéru ukončil 23. októbra 2008 kvôli problémom s achilovkami.
Pôvodne učiteľ, dnes manažér, sa roku 1994 už ako 25-ročný stal rozhodcom FIFA. Prial mu zánik Česko-Slovenska, Slovensko poslalo vtedy mladých ľudí na medzinárodné zápasy. Kondíciu si udržuje jazdou na bicykli, behá a hrá tenis. Okrem slovenského ovláda ešte anglický, ruský a nemecký jazyk. Býva v Prešove, kde sa presťahoval už ako mladý chlapec.
Po skončení rozhodcovskej kariéry, sa začala tá manažérska. Sedem rokov pôsobil ako riaditeľ medzinárodného oddelenia mnohonásobného ukrajinského futbalového majstra a jedného z najúspešnejších a najpopulárnejších európskych klubov FC Šachtar Doneck. Neskôr pôsobil ako viceprezident a člen predstavenstva, riaditeľ futbalu a futbalový poradca prezidenta významného gréckeho futbalového klubu FC PAOK Solún.
V súčasnosti pôsobí ako obchodný manažér v rôznych oblastiach, a taktiež aj ako predseda predstavenstva 1. FC Tatran Prešov.
Rozhodovanie v dôležitých zápasoch.
Micheľ debutoval na medzinárodnom poli v novembri 1993 v kvalifikačnom zápase pre MS U-21 San Maríno - Anglicko. V UEFA Champions League viedol Micheľ 2001/2002 tri zápasy, 2002/2003 takisto tri zápasy, 2003/2004 už šesť zápasov a 2004/2005 päť zápasov. Viedol štyri kvalifikačné stretnutia na Majstrovstvá sveta v Nemecku a relegačný zápas Švajčiarsko - Turecko 2:0 dňa 12. novembra 2005 v Berne. Jeho asistenti sú Martin Balko a Roman Slyško. Vrcholom jeho kariéry bolo rozhodovanie vo finále Ligy majstrov 2007/2008, v ktorom Manchester United porazil Chelsea v penaltovom rozstrele. 23. októbra 2008 oznámil nečakane ukončenie kariéry profesionálneho rozhodcu. Podľa svojho vyjadrenia sa rozhodol na základe osobných a zdravotných dôvodov (bola mu operovaná achillova šľacha).
Rozhodovanie na turnajoch.
Zúčastnil sa na Majstrovstvách Európy U-16 EM 1995, Majstrovstvách sveta U-17 WM v Egypte 1997 a Majstrovstvách Európy U-21 1998 v Rumunsku, kde pískal vo finále. V roku 2002 bol Micheľ na Majstrovstvách sveta v Kórei a Japonsku, kde rozhodoval jeden zápas.
Na Majstrovstvách Európy v Portugalsku viedol dva zápasy v základných skupinách Grécko - Španielsko a Švajčiarsko - Francúzsko. Okrem toho ho UEFA poverila rozhodovaním zápasu štvrťfinále Majstrovstiev Európy Švédsko a Holandsko 0:0 po predĺžení, 4:5 na jedenástky dňa 26. júna 2004.
Na Majstrovstvách sveta v Nemecku v 2006 viedol dva zápasy v základných skupinách - 1:0, - 2:1, jeden v osemfinále - 3:0 a jeden vo štvrťfinále - 1:1 (4:2 po pokutových kopoch).
Mimo trávnika.
Ľuboš Micheľ založil občianske združenie "Talent" na pomoc mladým nádejám slovenského futbalu. Bol zvolený za poslanca NR SR za SDKÚ-DS vo volebnom období 2006-2010. V júli 2008 z klubu SDKÚ-DS odišiel a po Martinovi Kurucovi a Jurajovi Liškovi je v poradí tretím poslancom, ktorý SDKÚ-DS opúšťa. Ako hlavný dôvod svojho odchodu uviedol nedemokratické praktiky v strane vo vzťahu k členom bratislavskej organizácie SDKÚ a odmietnutie hlasovania za ratifikáciu Lisabonskej zmluvy. Je členom výboru pre ľudské práva, národnosti a postavenie žien.